
	A. [bookmark: _GoBack]Potreba konať

	V čom spočíva problém a prečo ide o problém na úrovni EÚ?

	Táto iniciatíva sa zameriava na hospodársky nátlak, ktorý je vymedzený ako tlak vyvíjaný krajinami mimo EÚ prostredníctvom opatrení zasahujúcich obchod alebo investície s cieľom dosiahnuť konkrétny výsledok, ktorý spadá do legitímneho priestoru tvorby politík EÚ alebo jej členských štátov. Nátlakové opatrenia tretích krajín obmedzujú legitímny politický priestor EÚ alebo členského štátu alebo spôsobujú náklady pri jeho využívaní. EÚ a jej členské štáty sú terčom hospodárskeho nátlaku a sú v neustálom ohrození. Je nepravdepodobné, že by takýto nátlak zmizol alebo ustúpil.

	Čo by sa malo dosiahnuť?

	Špecifickými cieľmi je celkovo odrádzať od nátlaku, zmierniť situáciu a primäť k ukončeniu zavedených nátlakových opatrení, a ako krajné riešenie zakročiť proti nátlakovým opatreniam. Všeobecnejšie povedané, cieľom je ochrániť legitímny priestor tvorby politík EÚ a členských štátov.

	Aká je pridaná hodnota opatrení na úrovni EÚ (subsidiarita)?

	Plánovaná reakcia EÚ patrí do spoločnej obchodnej politiky. Opatrenia na úrovni EÚ v každom prípade prinášajú výhody, napr. odrádzanie od nátlaku a zakročenie proti nemu, ktoré sa nedajú uspokojivo dosiahnuť, ak vôbec, na úrovni členských štátov.

	B. Riešenia

	Aké sú rôzne možnosti na dosiahnutie týchto cieľov? Je niektorá z možností uprednostňovaná?

	Uprednostňovanou možnosťou je rámcové nariadenie Európskeho parlamentu a Rady, ktorým sa umožňuje činnosť EÚ v súlade s medzinárodným právom verejným a na základe nasledujúceho:
· Dvojstupňová reakcia EÚ: prvý krok zahŕňa neintervenčné opatrenia, ako je formálna identifikácia toho, či nátlakové opatrenie spadá do rozsahu pôsobnosti nariadenia, a úsilie o nadviazanie kontaktov s krajinou, ktorá nie je členom EÚ, v snahe priviesť ju k ukončeniu svojich opatrení. Ak by to nebolo úspešné, ako možný druhý krok by sa v krajnom prípade sprístupnila široká škála možných protiopatrení EÚ.
· Nástroj sa vzťahuje na širokú škálu nátlakových opatrení vrátane tých, ktoré zahŕňajú výslovný, skrytý a tichý nátlak a jeho obmeny. Na prijatie opatrení by sa uplatňovala kvalitatívna prahová hodnota.
· Rozhodovací proces patrí do štandardného rámca delegovaných a vykonávacích aktov s prostriedkami na urýchlené konanie. Zainteresované strany by mali mať možnosť zúčastňovať sa na akomkoľvek procese zahŕňajúcom použitie tohto nástroja.

	Aké sú názory jednotlivých zainteresovaných strán?

	Všetky kategórie zainteresovaných strán vo všeobecnosti podporujú vytvorenie nového právneho nástroja. Existuje výrazná zhoda, pokiaľ ide o:
· hlavné rozhodnutia týkajúce sa jeho koncepcie, najmä potrebu širokého rozsahu možností pre konanie EÚ proti nátlaku, pričom protiopatrenia sú len krajným riešením,
· široké pokrytie možných nátlakových opatrení, v prípade ktorých sa nástroj aktivuje,
· schopnosť zainteresovaných strán zúčastňovať sa na používaní nástroja a
· osobitnú pozornosť venovanú rizikám vzniku vedľajších škôd.

	C. Vplyv uprednostňovanej možnosti

	Aké sú výhody uprednostňovanej možnosti?

	Prínosná by bola široká škála nátlakových opatrení zachytených v rámci rozsahu pôsobnosti nástroja aj škála opatrení reakcie umožňujúcich cielenú a účinnú odozvu, keďže obe tieto skupiny by odrádzali od nátlaku. Prínosy by vyplynuli aj z uprednostnenia riešení, ktoré nezahŕňajú protiopatrenia, a otvorenosti EÚ spolupracovať s dotknutou nečlenskou krajinou EÚ. Široká škála možných protiopatrení ako krajné riešenie umožňuje, aby bola EÚ v prípade potreby asertívna a aby sa jej reakcia primerane nastavila.

	Aké sú náklady na uprednostňovanú možnosť?

	Z existencie nástroja by nevyplynuli žiadne významné náklady. Z jeho používania môžu vyplynúť rôzne potenciálne náklady. V závislosti od zavedených opatrení môžu vzniknúť náklady pre konkrétne hospodárske subjekty EÚ s obchodnými alebo investičnými väzbami na dotknutú nečlenskú krajinu EÚ. Tieto náklady by sa zohľadnili pri navrhovaní konkrétneho opatrenia.

	Aký je vplyv na MSP a konkurencieschopnosť?

	Z existencie nástroja by nevyplynuli žiadne náklady. Ako už bolo uvedené, z použitia nástroja môžu vyplynúť rôzne potenciálne náklady pre MSP.

	Očakáva sa významný vplyv na štátne rozpočty a verejnú správu?

	Bez významného vplyvu.

	Očakávajú sa iné významné vplyvy?

	Odrádzajúci účinok, ktorý je súčasťou uprednostňovanej možnosti, môže v najlepšom prípade viesť k nepoužitiu alebo obmedzenému používaniu nástroja.

	Proporcionalita

	Uprednostňovaná možnosť zužuje reakciu EÚ na to, čo je v súvislosti s rozsahom problému hospodárskeho nátlaku primerané, ale v prípade potreby umožňuje pristúpiť k asertívnym (proti)opatreniam.

	D. Nadväzujúce opatrenia

	Kedy sa táto politika preskúma?

	Preskúmanie nástroja bude nasledovať v primeranej lehote po jeho prijatí.






image1.emf
   

 EURÓPSKA   KOMISIA   

V Bruseli 8. 12. 2021    SWD(2021) 372 final     PRACOVNÝ DOKUMENT ÚTVAROV KOMISIE     ZHRNUTIE SPRÁVY O POSÚDENÍ VPLYVU     Sprievodný dokument   Návrh nariadenia Európskeho parlamentu a Rady   o   ochrane Únie a   jej členských štátov pred hospodárskym nátlakom tretích krajín     {COM(2021)   775   final}   -   {SEC(2021)   418   final}   -   {SWD(2021)   371   final}  


